Oddvar Brå
Store norske leksikon,Sport og spill,Skisport,Langrenn
Oddvar Brå er en norsk tidligere skiløper. Han vant den uoffisielle verdenscupen i langrenn 1975 og 1979 og ble andremann i den offisielle cupen 1981; i alt 14 rennseire. Så ble han verdensmester på 15 km og i stafett i Oslo 1982. I stafett tok han dessuten OL-sølv i 1972 og 1980 og VM-bronse i 1974 og 1978. Beste individuelle OL-plassering er fjerdeplass på 15 km i 1988. Han deltok i alle OL (5) og VM (6) i perioden 1972–1989. Han vant Junior-EM på 10 km i 1970, i stafett i 1968 og i 1970.
Brå vant 16 individuelle senior-NM i perioden 1973–1987, det samme som Bente Skari og rekord i langrenn (seks på 15 km, fem på 30 km, fem på 50 km), og fikk fem kongepokaler. To år på rad (1978–1979) vant han alle distanser. Totalt ble det fire seire i Holmenkollrennene (på 50 km i 1975, 1979 og 1981, på 15 km i 1980), fem seire i Lahtispelen (på 50 km i 1973, 1975 og 1982, på 15 km i 1981–1982) og to seire i Svenska Skidspelen (på 30 km i 1973, på 15 km i 1975).Han ble tildelt Morgenbladets gullmedalje i 1973 og Holmenkollmedaljen og Olavstatuetten i 1975. Han var også en god friidrettsutøver med NM i terrengløp i 1984, og Brå ble tildelt Egebergs ærespris for 1987. Senere trener. En statue av Brå (utført av Tore Bjørn Skjølsvik) ble oppsatt i Hølonda i 2000. Klubb: IL Leik, Hølonda.Brå har utgitt Gull og glipp (1980, sammen med Rolf Hovden). Les mer i Store norske leksikon Oddvar Brå i Norsk biografisk leksikon